• •

Mestské a obecné úrady

v okrese

Trebišov

• •

|  |  |  |  |
| --- | --- | --- | --- |
| **Váš list číslo/zo dňa** | **Naše číslo** | **Vybavuje** | **Trebišov** |
|  | ORHZ-TV1-152-001/2024 | mjr. Ing. Pavol Harvan | 19.03.2024 |

### Vec

Ochrana lesov pred požiarmi v roku 2024 – informácia pre verejnosť

**Vážený pán primátor, starosta !**

V súlade s § 21 písm. j) a l) zákona NR SR č. 314/2001 Z.z. o ochrane pred požiarmi v znení neskorších predpisov Vám Okresné riaditeľstvo Hasičského a záchranného zboru Trebišove zasiela v súvislosti s problematikou ochrany lesov pred požiarmi usmernenie a súčasne si Vás dovoľuje požiadať o pomoc pri zabezpečovaní plnenia opatrení na zabezpečenie ochrany lesov pred požiarmi.

V **§ 6b** zákona **č.314/2001 Z.z**. o ochrane pred požiarmi v znení neskorších predpisov sú samostatne zadefinované povinnosti pre vlastníkov lesa, správcu alebo obhospodarovateľa lesa na úseku ochrany pred požiarmi, ktoré sú rozdelené do dvoch oblastí:

* **§ 6b ods. 1 Povinnosti pre vlastníkov lesov, správcov alebo obhospodarovateľov lesa na účely predchádzania vzniku požiaru lesa,**
* **§ 6b ods. 2** **Povinnosti pre vlastníkov lesov, správcov alebo obhospodarovateľov lesa na účely zdolávania požiaru lesa.**

Vyhláška MV SR č.121/2002 Z. z. o požiarnej prevencii v znení neskorších predpisov konkrétne stanovuje pre dotknuté osoby v § 10 podrobnosti o opatreniach v súvislosti s ochranou lesa pred požiarmi, najmä v čase zvýšeného nebezpečenstva vzniku požiarov (obdobie dlhotrvajúceho suchého a teplého počasia).

 Lesné požiare spôsobujú každoročne značné škody, preto je nevyhnutné zvyšovať úroveň ochrany lesov pred požiarmi pôsobením na občanov. Jednou z foriem pôsobenia na občanov je odvysielanie relácie prostredníctvom mestského/obecného rozhlasu, ktorú Vám v prílohe zasielame.

 pplk. Ing. Milan Sučka, v.r.

 riaditeľ

Za správnosť: mjr. Ing. Pavol Harvan

 Príloha č. 1 k číslu: ORHZ-TV1-152-001/2024

Text relácie :

***Vážení občania***

 Význam ochrany lesov pred požiarmi je dôležitým aspektom našej spoločnosti, pretože drevo je surovina, ktorú využíva mnoho odvetví. Bohatstvo lesov a ekologické systémy sú často ohrozené veľkým počtom požiarov, ktorých príčinou je vypaľovanie trávy, zakladanie ohňov v prírode a používanie otvoreného ohňa na miestach, kde je možnosť jeho rozšírenia.

 Ohrozenosť lesných porastov v tomto období je podmienená suchom, vetrom, množstvom vyschnutej organickej hmoty, čo vytvára dobré podmienky pre horenie, prudké a rýchle rozširovanie požiaru. Konanie občanov pri vypaľovaní trávy, zakladaní ohňov v lesných porastoch, fajčení na miestach so suchým porastom, spaľovaní odpadov, má za následok riziko rýchleho šírenia požiaru po trávnatom, ihličnatom alebo listnatom povrchu. Za podpory vetra nie je často v ľudských silách takýto vzniknutý požiar zvládnuť a zastaviť.

 Z uvedených dôvodov Okresné riaditeľstvo Hasičského a záchranného zboru v Trebišove apeluje na všetkých občanov, aby v záujme zníženia požiarovosti a predchádzania požiarov v súlade so zákonom o ochrane pred požiarmi dôsledne dodržiavali zákaz :

* **vypaľovania suchej trávy, krovia a iných organických zvyškov - odpadov,**
* **fajčenia a používania otvoreného plameňa miestach so zvýšeným nebezpečenstvom vzniku požiaru,**
* **zakladania ohňov v prírode, na poľnohospodárskych pasienkoch a pozemkoch,**
* **zakladania ohňa v priestoroch alebo na miestach, kde môže dôjsť k jeho rozšíreniu.**

Najčastejšími príčinami lesných požiarov sú zakladanie ohňov v prírode, spaľovanie odpadov a odpadkov na nepovolených skládkach, vypaľovanie trávy a suchých porastov.

OR HaZZ v Trebišove Vás upozorňuje na skutočnosť, že tieto činnosti sú v zmysle zákona č. 314/2001 Z. z. o ochrane pred požiarmi v znení neskorších predpisov **zakázané** a za porušenie ustanovení v zmysle platných predpisov o ochrane pred požiarmi je možné uložiť fyzickej osobe pokarhanie alebo pokutu do výšky **331 €** a právnickej osobe alebo fyzickej osobe - podnikateľovi môže byť uložená pokuta až do výšky **16 596 €.**

Okresné riaditeľstvo Hasičského a záchranného zboru v Trebišove upozorňuje občanov, že v prípade spaľovania horľavých látok je povinnosťou občanov ohlasovať každé spaľovanie na príslušnú hasičskú stanicu podľa miesta spaľovania.

 Vážení spoluobčania veríme, že aj Vy Vaším konaním a pričinením môžete kladne ovplyvniť stav požiarovosti a ochranu lesov pred požiarmi.

 Okresné riaditeľstvo Hasičského

 a záchranného zboru v Trebišove